
REPUBLIKA HRVATSKA								 
OPĆINSKI PREKRŠAJNI SUD U ZAGREBU
Zagreb, Avenija Dubrovnik 8  					     Broj: Pp-6439/2026



U IME REPUBLIKE HRVATSKE

P R E S U D A

    Općinski prekršajni sud u Zagrebu, po sutkinji Antoniji Golac, uz sudjelovanje Senke Višekruna kao zapisničarke, u prekršajnom predmetu protiv okrivljenika Elvisa Šabića, zbog prekršaja iz čl.4. st.1. u vezi čl.70. st.1. toč.1. Zakona o trgovini (Narodne novine 87/2008, 96/2008, 116/2008, 76/2009, 114/2011, 68/2013, 30/2014, 32/2019, 98/2019, 32/2020 i 33/2023), povodom podnijetog optužnog prijedloga Državnog inspektorata, PU Zagreb, Službe tržišne inspekcije, klasa: 336-02/24-02/2428, ur.broj: 443-02-05-01-26-8 od 23. travnja 2026., nakon održane glavne rasprave u nazočnosti okrivljenika i bez nazočnosti predstavnika tužitelja, dana 9. lipnja 2026., objavio je i 

presudio je
I.
Okrivljenik Elvis Šabić, sin Omera i Melihe, djev. prezime majke Delić, rođen 16. listopada 1992. u Zagrebu, OIB 28182934083, državljanin RH, SSS, vozač taxija, zaposlen u Orion j.d.o.o., plaće u iznosu od 1.100,00 eura, oženjen, otac dvoje mljt djece, prekršajno kažnjavan, ne vodi se drugi prekršajni ili kazneni postupak, sa prebivalištem u Zagrebu, Zlatka Šulentića 12,

k r i v   j e

          što je 30. listopada 2024. na adresi u Zagrebu, parkiralište ispred istočnog ulaza u groblje Miroševac, sa improviziranog štanda, obavljao djelatnost trgovine na malo aranžmanima  od svježeg i umjetnog cvijeća, lončanicama-multiflorama i svijećama, a za obavljanje koje djelatnosti nije registriran,
čime je postupio suprotno odredbama članka 4. stavak 1. Zakona o trgovini ("Narodne novine" 87/08, 96/08, 116/08, 76/09, 114/11, 68/13, 30/14, 32/19, 98/19, 32/20, 33/23.) što je kažnjivo po članku 70. stavak 1. podst.1. Zakona o trgovini, 
          pa mu se za djelo prekršaja, uz primjenu čl.37. Prekršajnog zakona

izriče

novčana kazna  u iznosu od 300,00 eura (tristoeura)

II.	Temeljem čl. 33. st. 10. Prekršajnog zakona okrivljenik je obvezan platiti novčanu kaznu putem priložene uplatnice, u roku od 2 mjeseca po pravomoćnosti ove presude, a u protivnom postupit će se prema odredbi čl. 34. st. 1. – 5. Prekršajnog zakona. Ukoliko okrivljenik u navedenom roku plati 2/3 izrečene novčane kazne putem priložene uplatnice, smatrat će se, da je novčana kazna u cjelini plaćena.

III.	Temeljem čl. 139. st. 3. u vezi s čl. 138. st. 3. Prekršajnog zakona okrivljenik je obvezan naknaditi troškove postupka u iznosu od 20,00 eura (dvadeseteura), u roku od 2 mjeseca po pravomoćnosti ove presude, putem priložene uplatnice, jer će se u protivnom naplatiti prisilno, temeljem čl. 152. st. 4. i 11. Prekršajnog zakona.

Obrazloženje

1. Državni inspektorat, PU Zagreb, Služba tržišne inspekcije, podnio je optužni prijedlog klasa: 336-02/24-02/2428, ur.broj: 443-02-05-01-26-8 od 23.travnja 2026., radi djela prekršaja činjenično i pravno opisanog u izreci, te je  proveden redovni prekršajni postupak.
2. Okrivljenik je u svojoj obrani naveo da je točno da je 30. listopada 2024. na adresi u Zagrebu, parkiralište ispred istočnog ulaza u groblje Miroševac, sa improviziranog štanda, obavljao djelatnost trgovine na malo aranžmanima  od sviježeg i umjetnog cvijeća, lončanicama-multiflorama i svijećama, a za obavljanje koje djelatnosti nije registriran. Pri takvoj prodaji je ostvario imovinsku korist u neutvrđenom iznosu.  Predmetne zgode je na parkiralištu ispred ulaza u groblje Miroševac, Aleja tišine bb obavljao djelatnost trgovine cvijećem i to: 14 aranžmana od sviježeg cvijeća u rasponu cijena od 10,00 do 40,00 eura, 35 aranžmana od plastičnog cvijeća u rasponu cijena od 10,00 do 60,00 eura, 1 aranžman od plastičnog cvijeća po cijeni od 70,00 eura, 1 aranžman od plastičnog cvijeća po cijeni od 80,00 eura, 1 aranžman od plastičnog cvijeća po cijeni od 90,00 eura, 45 Iončanica multiflora po cijeni od 8,00 eura, 300 komada svijeća u rasponu cijena od 1,00 do 5,00 eura i to vlastite proizvodnje. Žao mu je radi počinjenog prekršaja, svjestan je počinjenja istoga. Okrivljenik je dalje naveo da predmetnu prodaju više ne obavlja te da već neko vrijeme vozi taxi. Na posebno pitanje suca kako je protekao nadzor, isti je naveo da se inspektorica predstavila, upitala zna li što je napravio te napravila zapisnik o izvršenom nadzoru. Inspektorica predmetne zgode ništa nije oduzela budući su njih dvije došle s malim autom, a njih je bilo jako puno i nije mogla fizički oduzeti navedenu robu. Istaknuo je da je 11 puta predavao zahtjev Gradu Zagrebu za mjesto za vantržnu prodaju i pritom platio biljeg koji košta 70,00 kuna, a svaki put je odbijen. Dalje je iskazao da je on posao vezano za lampione i cvijeće učio kod prijatelja od oca i smatra da bi bilo uputno da ima registriranu djelatnost u kojoj bi mogla raditi i on i supruga.
3. U tijeku dokaznog postupka sudac je izvršio uvid u: zapisnik od 14. travnja 2026., službena zabilješka od 14. studenoga 2024., zapisnik od 30. listopada 2024., obavijest od 14. travnja 2026., izvadak iz prekršajne evidencije za okrivljenika od 29. travnja 2026. 
4. Provjerom prekršajne kažnjavanosti sud je utvrdio da okrivljenik do sada nije prekršajno kažnjavan za isto djelo prekršaja.
5. Okrivljenik je u svojoj završnoj riječi iskazao da predlaže okončanje postupka te je zamolio sud da mu ublaži novčanu kaznu obzirom na skromna primanja i obvezu uzdržavanja dvoje maloljetne djece. 
6. Nakon ovako provedenog postupka, odnosno temeljem obrane okrivljenika, a koji je djelo u cijelosti priznao, kao i temeljem uvida u dokaze koji prileže spisu, sutkinja smatra utvrđenim da su u ponašanju okrivljenika kritične zgode ostvareni svi elementi bića prekršajnog djela koje se okrivljeniku stavlja na teret, stoga je oglašen krivim i kažnjen kao u izreci presude.
7. Prilikom odmjeravanja kazne uzete su u obzir sve okolnosti iz čl. 36. Prekršajnog zakona, pa je sutkinja okrivljeniku kao olakotne okolnosti cijenila iskreno priznanje djela prekršaja kao i činjenicu da okrivljenik do sada nije prekršajno kažnjavan za isto djelo prekršaja.
8. Obzirom na naprijed navedene okolnosti, sutkinja je okrivljeniku za prekršajno djelo opisano u izrijeku presude izrekla ublaženu novčanu kaznu primjenom čl. 37. Prekršajnog zakona, smatrajući da će se i ovako izrečenom novčanom kaznom postići svrha kažnjavanja te djelovati na buduće ponašanje okrivljenika.
9. Temeljem u izreci citiranih propisa, kako je okrivljenik proglašen krivim, to je obvezan naknaditi troškove prekršajnog postupka i to paušalnu svotu, koja je odmjerena obzirom na složenost i trajanja postupka. 

Zagreb, 9. lipnja 2026.

   Zapisničar		  Sutkinja
Senka Višekruna 	  Antonija Golac



POUKA O PRAVNOM LIJEKU:
	Protiv ove presude stranke mogu podnijeti žalbu u roku od 8 dana od dana dostave prijepisa presude. Žalba se podnosi pismeno Visokom prekršajnom sudu Republike Hrvatske, u dva istovjetna primjerka, putem ovog Suda, na adresu: Općinski prekršajni sud u Zagrebu, Zagreb, Avenija Dubrovnik 8, pozivom na gornji broj.


Dostavna naredba: 
1. Okr. Elvis Šabić, Zagreb, Zlatka Šulentića 2
2. Tužitelju, Državni inspektorat, PU Zagreb, Služba tržišne inspekcije
3. Spis

